b'\n_START_ARTICLE_\nMestaruussarja (jalkapallo)\n_START_SECTION_\nHistoria\n_START_PARAGRAPH_\nSuomen-mestaruudesta pelattiin ensimm\xc3\xa4ist\xc3\xa4 kertaa sarjamuotoisessa kilpailussa vuonna 1930, jota ennen mestaruus oli ratkaistu cup-kilpailulla. Sarjan alkuvuosia hallitsivat Helsingin, Turun ja Viipurin joukkueet, ja sen ensimm\xc3\xa4inen mestari oli helsinkil\xc3\xa4inen HIFK. Vuonna 1935 Helsingin joukkueet ottivat neloisvoiton ja vuosina 1934 ja 1936 kolmoisvoiton. Aikaisemat cup-kilpailut mukaan lukien mestaruus meni vuoteen 1940 menness\xc3\xa4 vain kuudesti Helsingin ulkopuolelle. Kuopio tuli ensimm\xc3\xa4isen\xc3\xa4 sis\xc3\xa4maakaupunkina sarjaan Pallotovereiden noustua 1938. 1930\xe2\x80\x931940-lukujen sotavuosina sarja j\xc3\xa4i v\xc3\xa4lill\xc3\xa4 kesken ja joskus sit\xc3\xa4 ei pelattu lainkaan. Joinakin vuosina taas pelattiin vain cup-kilpailu. _NEWLINE_1940-luvulle asti Ty\xc3\xb6v\xc3\xa4en urheiluliiton (TUL) seurat eiv\xc3\xa4t kilpailleet lainkaan Palloliiton (SPL) j\xc3\xa4rjest\xc3\xa4m\xc3\xa4ss\xc3\xa4 Mestaruussarjassa, vaan osallistuivat vain TUL:n omaan kilpailuun. Kaudella 1943\xe2\x80\x931944 sarjassa oli ensimm\xc3\xa4ist\xc3\xa4 kertaa TUL-edustusta, mutta seurat, Maarian Kisa-Veikot ja Tampereen Pallo-Veikot, luovuttivat ennen viimeist\xc3\xa4 ottelukierrosta ja niiden ottelutulokset mit\xc3\xa4t\xc3\xb6itiin. Vuosina 1945\xe2\x80\x931947 Suomen-mestaruus ratkaistiin erillisess\xc3\xa4 SM-kilpailussa, johon osallistuivat SPL:n ja TUL:n parhaat seurat, ja vuonna 1948 SPL:n ja TUL:n p\xc3\xa4\xc3\xa4sarjat lopullisesti yhdistettiin.  Alemmat sarjatasot tosin jatkoivat liittokohtaisina aina vuoteen 1954 saakka._NEWLINE_Viimeisen kerran SM-sarja pelattiin vuonna 1989, mink\xc3\xa4 j\xc3\xa4lkeen p\xc3\xa4\xc3\xa4sarjataso eriytettiin omaksi organisaatiokseen, joka tunnetaan nyky\xc3\xa4\xc3\xa4n nimell\xc3\xa4 Veikkausliiga. Viimeisen Mestaruussarjasta Suomen-mestaruuden saavuttanut joukkue oli Lahden Kuusysi. Kun Mestaruussarja alkoi, oli joukkueita mukana kahdeksan, mutta joukkuem\xc3\xa4\xc3\xa4r\xc3\xa4 laajeni ensin kymmeneen ja lopuksi joukkueita oli 12. SM-sarjan suosio oli huipussaan 1960-luvulla. Kymmeness\xc3\xa4 HJK:n vuosien 1964\xe2\x80\x931969 kotiottelussa oli yli 10\xc2\xa0000 katsojaa. Enn\xc3\xa4tys oli HJK\xe2\x80\x93Haka-ottelun 17\xc2\xa0293 katsojaa vuonna 1965. Mestaruussarjan yleis\xc3\xb6keskiarvoenn\xc3\xa4tys on vuodelta 1967, jolloin otteluissa k\xc3\xa4vi yleis\xc3\xb6\xc3\xa4 keskim\xc3\xa4\xc3\xa4rin 3\xc2\xa0071 henkil\xc3\xb6\xc3\xa4 ottelua kohti. T\xc3\xa4t\xc3\xa4 ei ole pystynyt edes nykyinen Veikkausliiga rikkomaan.'